  Туспуктэм: db.gasur.ru Майя Бывальцева Наталия Сильвестрова 7-тӥ шуркынмонэ Ува ёросысь Булай школаын Людмила Кутяновалы сӥзем лыдӟонъёс ортчозы. Таӵе ужрад вить арлы одӥг пол радъяське но туэ удмурт кылбурчилэн, литературатосчилэн вордскемез дырысен 70 ар тырмонлы тупатэмын. Со сярысь ивортодэтъя «Удмуртия» агентстволы конференциез одӥгез радъясь, «Вордскем кыл» журналлэн огъя дышетонъя ёзэтэзлэн редакторез Ирина Тимирзянова вераз. Нырысь ик люкаськемъёс Людмила Кутяновалэн вордскем гуртаз – Вамъяе – ветлозы но отын солы сӥзем стала доры сяськаос понозы, собере Булай школае мынозы. « Булай школаын пленарной люкетын вераськозы тодосчиос Любовь Петровна Фёдорова но Александр Григорьевич Шкляев. Собере нырысьсэ (ми ужан кабез воштӥм) луоз митап, секция интые, кытын дышетӥсьёс ужалозы, и луоз форсайт-сессия. Эшшо нимысьтыз 8-10 классъёсын дышетскисьёслэн «Людмила Кутянова но туала лыдӟись» пумиськонзы луоз » Ирина Тимирзянова, Людмила Кутяновалы сӥзем лыдӟонъёсты огез радъясь Кызьы валэктӥз Ирина Тимирзянова, митап – со одӥг удысын ужасьёслэн неформальной пумиськонзы. Дышетӥсьёс Людмила Кутяновалэсь кылёсбурзэ эскеронын кутӥськись туала амалъёс сярысь вераськозы. Нош форсайт-сессиын кенешозы, «кызьы солэсь кылёсбурзэ проектировать кароно, азьланезлы со весь мед кылёз, сое мед эскерозы, мед тодозы шуыса». Конференцие Татарстанысь Сарсак-Омга лицейысь кык дышетӥсьёс лыктозы, соос озьы ик доклад дасязы. Тодэ вайытом, кылбурчи, Ашальчи Оки нимо йӧскалык премилэн лауреатэз, Россиысь гожъясьёслэн огазеяськонзылэн ёзчиез 16-тӥ шуркынмонэ 1953-тӥ арын Ува ёросысь Вамъя гуртын вордскиз. Людмила Кутяновалэн куд-ог произведениосыз ӟуч, мадьяр, эстон, чуваш кылъёсы берыктэмын. Тросэз кылбуръёсыз кырӟан луизы, кылсярысь, одӥгез тужгес тодмоез – «Тон-а со?». Людмила Кутяновалэн вордскем нуналэзлы ивортодэтъя «Удмуртия» агентство солэн кылбуръёсыныз ролик дасяз, лыдӟо Удмурт кун университетысь Удмурт кылосбуръя, финно-угоровоедениея но журналистикая инстутутын дышетскисьёс. Тодэ вайытом, туэ 7-тӥ коньывуонэ бесерман выжыысь удмурт кылбурчилы Михаил Федотовлы 65 арес тырмысал.  Тегъёс: кылбурет удмуртъёс Лулчеберет Ува Удмуртия  